KRÁSNO NAD KYSUCOU. Obyvatelia mesta 16. januára rozhodnú o tom, kto na funkčné obdobie do nových volieb, ktoré budú koncom budúceho roka, zasadne do primátorského kresla. Nový primátor nahradí Jozefa Horníka, ktorý v júli zomrel po dlhej a ťažkej chorobe vo veku 52 rokov.
V doplňujúcich voľbách sa budú o priazeň voličov uchádzať traja kandidáti. Jedným z nich je aj Jozef Grapa, súčasný zastupujúci primátor, ktorého navrhli HZD, SMER a KDH. Ďalšou kandidátkou za HZDS je Daniela Plánková, ktorá už v kresle primátorky sedela v rokoch 1994 - 2006. Na tomto poste ju v posledných voľbách nahradil spomínaný Jozef Horník. Tretím kandidátom je Vladimír Kasaj za strany SNS a SDKÚ-DS.
Mestská pokladnica v Krásne bude teda v januári chudobnejšia o výdavky na voľby. Financie pôjdu na samotnú organizáciu, prípravu volebných miestností, vytlačenie volebných lístkov, či odmeny pre členov volebných komisií. V meste zriadia päť okrskov. Budú to tie isté volebné miesta, na ktoré sú voliči zvyknutí. V Krásne nad Kysucou žije 6 980 obyvateľov, právo voliť má približne 5 400 z nich.